Értesítés az egyes acéltermékek behozatalára vonatkozó védintézkedés lehetséges meghosszabbítására vonatkozó vizsgálat megindításáról

(2021/C 66/14)

Az Európai Bizottság (a továbbiakban: Bizottság) 2019. február 1-jén az (EU) 2019/159 bizottsági végrehajtási rendelettel (1) végleges védintézkedést vezetett be egyes acéltermékekre vonatkozóan. A jelenleg hatályos intézkedést egy, a korábbi behozatalokon alapuló vámkontingens (a továbbiakban: vámkontingens) alkotja, amely az érintett terméket alkotó 26 termékkategória mindegyikének az Unióba irányuló behozatalára alkalmazandó. Amennyiben a vonatkozó vámkontingens kimerül, 25 %-os kiegészítő vámot kell alkalmazni az uniós határparitáson számított nettó árra.

A védintézkedés bevezetése hároméves kezdeti időszakra történt, amely 2021. június 30-án ér véget.

1. Az intézkedés meghosszabbítása iránti kérelem

A Bizottsághoz 2021. január 15-én 12 tagállamtól indokolt kérelem érkezett a jelenlegi védintézkedés időtartama lehetséges meghosszabbításának az (EU) 2015/478 európai parlamenti és tanácsi rendelet (2) 19. cikke, valamint az (EU) 2015/755 európai parlamenti és tanácsi rendelet (3) 16. cikke szerinti megvizsgálása iránt.

A kérelem bizonyítékokat tartalmaz arra vonatkozóan, hogy a védintézkedésre a komoly károkozás megakadályozása vagy orvoslása érdekében továbbra is szükség van, és hogy az uniós gyártók részéről történtek kiigazítások. A kérelem információkat tartalmaz különösen egyes fő kármutatók kedvezőtlen alakulására, továbbá a harmadik országokból érkező behozatal által kifejtett folyamatos és jelentős nyomásra vonatkozóan. A kérelem olyan elemeket is tartalmaz, amelyek rámutatnak arra, hogy a globális kapacitásfelesleg továbbra is nagyon nagy, hogy a harmadik országok továbbra is nagyszámú kereskedelemkorlátozó intézkedést és piacvédelmi intézkedést fogadnak el, továbbá arra, hogy nincsenek olyan elemek, amelyek arra utalnának, hogy az USA megszünteti az acéltermékekre vonatkozó 232. szakasz szerinti intézkedéseket. Ezért a kérelem azzal érvel, hogy a kereskedelem eltérülésének kockázata továbbra is fennáll, és az intézkedés megszüntetése esetén az uniós gazdasági ágazatot elárasztaná az import, ami rendkívül negatív hatást gyakorolna gazdasági teljesítményére. A kérelem emellett példákat is tartalmaz az uniós gyártók által tett kiigazításokra vonatkozóan. A Bizottság úgy ítélte meg, hogy a szolgáltatott információk, beleértve a forrásokat és az alátámasztó bizonyítékokat is, elegendő alapot szolgáltatnak a vizsgálat megindításához.

2. A vizsgálat hatálya és célja

Az (EU) 2015/478 rendelet 19. cikke és az (EU) 2015/755 rendelet 16. cikke értelmében a védintézkedés kezdeti időszaka meghosszabbítható. Annak megállapítása érdekében, hogy indokolt-e a meghosszabbítás, a Bizottságnak az (EU) 2015/478 rendelet 5. cikke és az (EU) 2015/755 rendelet 3. cikke alapján vizsgálatot kell lefolytatnia.

A vizsgálat során a Bizottság elsősorban azt értékeli, hogy a komoly károkozás megakadályozása vagy orvoslása érdekében továbbra is szükség van-e a védintézkedésre, hogy van-e bizonyíték arra, hogy az uniós gyártók részéről történtek kiigazítások, valamint hogy a meghosszabbítás az Unió érdekét szolgálná-e. A vizsgálat meghatározza az esetleges meghosszabbítás megfelelő időtartamát is.

3. Vizsgált termék

A vizsgált termék: az ezen értesítés mellékletében felsorolt egyes acéltermékek.

4. Eljárás

Minthogy megállapítást nyert, hogy elegendő bizonyíték áll rendelkezésre, a Bizottság vizsgálatot indít annak megállapítására, hogy indokolt-e meghosszabbítani az egyes acéltermékekre vonatkozó jelenlegi védintézkedés időtartamát.

4.1. Kitöltött kérdőívek (csak az uniós gyártók esetében)

Annak megfelelő értékelése céljából, hogy a komoly károkozás megakadályozása vagy orvoslása érdekében szükség van-e a jelenlegi védintézkedés időtartamának meghosszabbítására, a Bizottság szükségesnek tartja, hogy meghatározott körben adatokat gyűjtsön az uniós gazdasági ágazattól. Ezek az adatok kiterjednek többek között a fő gazdasági és pénzügyi mutatóknak a figyelembe vett időszakban (2018–2020) tapasztalt alakulására.

A Bizottság ezért felkéri az uniós gyártókat, hogy az ezen értesítés közzétételétől számított 21 napon belül töltsék ki, és képviseleti szervezeteiken keresztül nyújtsák be a kérdőíveket. A kérdőív mintája a következő internetcímen érhető el: https://trade.ec.europa.eu/tdi/case_details.cfm?id=2519

4.2. Írásbeli beadványok

A Bizottság a vizsgálathoz szükségesnek tartott valamennyi releváns információ összegyűjtése érdekében felkéri az érdekelt feleket, vagyis azokat a feleket, amelyek tevékenysége és a vizsgált termék között objektív kapcsolat áll fenn, hogy az ezen értesítésnek az Európai Unió Hivatalos Lapjában való közzétételétől számított 15 napon belül írásban ismertessék álláspontjukat, szolgáltassanak információkat, és mindezeket támasszák alá bizonyítékokkal. Minden írásbeli beadványt a TRON.tdi platformon (https://tron.trade.ec.europa.eu/tron/TDI) keresztül kell benyújtani. További részletekért lásd a 4.6. pontot.

A Bizottság arra kéri a beadványt benyújtó feleket, hogy a levelezésben egyértelműen jelezzék, hogy az alábbi kérdések közül melyeket érinti a beadványuk, és érveiket a következő tagolás szerint fejtsék ki:

a) továbbra is szükség van-e az intézkedésre, és miért;

b) az uniós érdekkel kapcsolatos megfontolások;

c) egyéb.

A hatékonyság érdekében és a korábbi felülvizsgálatokhoz hasonlóan a Bizottság automatikusan érdekelt félnek tekint minden olyan személyt, amely érdekelt fele a jelenlegi védintézkedésnek. Ez a rendelkezés azonban nem alkalmazandó a meghatalmazásokra.

Azon vállalatoknak, szervezeteknek vagy harmadik országok kormányainak, amelyek külső jogi képviselőkön keresztül kívánnak részt venni az ezen értesítés közzétételével indított eljárásban, erre az eljárásra vonatkozó meghatalmazással kell rendelkezniük.

A Bizottság felkéri azokat a feleket, amelyek részt kívánnak venni az eljárásban, és amelyek jelenleg nem szerepelnek az ügyben érdekelt felek között, hogy a TRON platformon keresztül benyújtott beadványukban ismertessék az ügyben való érdekeltségüket és érintettségüket.

4.3. Észrevételek fűzése más felek beadványaihoz

A védelemhez való jog garantálása érdekében az érdekelt feleknek rendelkezniük kell azzal a lehetőséggel, hogy észrevételeket fűzzenek a más érdekelt felek által benyújtott információkhoz. Ezekben az észrevételekben az érdekelt felek csak a más érdekelt felek beadványaiban tárgyalt kérdésekkel foglalkozhatnak, új kérdéseket nem vethetnek fel. Ellenérvek ismertetésekor az érdekelt feleknek pontosan meg kell jelölniük, hogy mely fél/felek észrevételeit cáfolják, a fent említett tagolás szerint.

Ezeknek az észrevételeknek az attól az időponttól számított 10 napon belül kell a Bizottsághoz beérkezniük, hogy a Bizottság a TRON platformon keresztül betekintés céljából az érdekelt felek rendelkezésére bocsátotta a 4.2. pontban említett beadványokat, valamint az uniós gyártók kitöltött kérdőíveit. A Bizottság a TRON platformon keresztül kellő tájékoztatást nyújt az érdekelt feleknek az írásbeli eljárás e második szakaszának kezdetéről.

Az érdekelt felek számára betekintésre összeállított aktához a Tron.tdi platformon keresztül, a következő internetcímen lehet hozzáférni: https://tron.trade.ec.europa.eu/tron/TDI. A hozzáféréshez az oldalon található utasításokat kell követni.

A fenti időkeretek nem érintik a Bizottság azon jogát, hogy kellően indokolt esetekben kiegészítő információkat kérjen az érdekelt felektől.

4.4. A vizsgálattal megbízott bizottsági szolgálatok előtti meghallgatás lehetősége

Az érdekelt felek kérhetik a vizsgálattal megbízott bizottsági szolgálatok előtti meghallgatásukat. A meghallgatás iránti kérelmet írásban, az ezen értesítésnek az Európai Unió Hivatalos Lapjában való közzétételétől számított 15 napon belül, indoklással együtt kell benyújtani, és mellékelni kell hozzá annak összefoglalását, hogy az érdekelt fél a meghallgatáson mit kíván megvitatni.

A Bizottság ugyanakkor tájékoztatja az érdekelt feleket, hogy tekintettel arra, hogy legkésőbb 2021. június 30-ig le kell zárni a vizsgálatot és döntést kell hozni (lásd a lenti 5. pontot), továbbá az érdekelt felek várhatóan nagy számára és arra, hogy az érdekelt felek lehetőséget kapnak arra, hogy észrevételeket fűzzenek más felek beadványaihoz, ami elegendő lehetőséget biztosít a védelemhez való joguk gyakorlására és álláspontjuk kifejtésére, a Bizottság a vizsgálatot írásban, szóbeli meghallgatások szervezése nélkül kívánja lefolytatni, kivéve, ha az érdekelt felek bizonyítani tudják, hogy a szóbeli meghallgatás különösen indokolt.

4.5. Információk benyújtása és az ezen értesítésben meghatározott határidők meghosszabbítása

Az érdekelt felek csak a jelen értesítésben meghatározott időkeretek között nyújthatnak be információkat. Az ezen értesítésben meghatározott határidők meghosszabbítása csak kivételes körülmények fennállása esetén kérhető, és csak kellően indokolt esetben biztosítható. A beadványok benyújtására rendelkezésre álló határidők kellően indokolt, kivételes esetekben általában legfeljebb 3 további nappal hosszabbíthatók meg.

4.6. Az írásbeli beadványok benyújtása, a kitöltött kérdőívek megküldése és levelezés

A Bizottsághoz piacvédelmi eljárások céljára csak szerzői jogi védelem alatt nem álló információk nyújthatók be. Mielőtt az érdekelt felek olyan információkat és/vagy adatokat bocsátanának a Bizottság rendelkezésére, amelyekkel kapcsolatban harmadik felet szerzői jog illet meg, a szerzői jog jogosultjától külön engedélyt kell kérniük, amelyben az kifejezetten lehetővé teszi a Bizottság számára a) az információk és adatok e piacvédelmi eljárás keretében történő felhasználását, valamint b) az információknak és/vagy adatoknak az e vizsgálatban érdekelt felek felé olyan formában történő továbbítását, hogy azok gyakorolhassák védelemhez való jogukat.

Az érdekelt felek által benyújtott valamennyi olyan írásbeli beadványt, amelyre vonatkozóan bizalmas kezelést kérelmeznek, „Limited” (4) (korlátozott hozzáférésű) jelöléssel kell ellátni. A vizsgálat keretében információt benyújtó feleknek a bizalmas kezelésre irányuló kérelmüket meg kell indokolniuk.

A „Limited” jelöléssel ellátott információkat benyújtó feleknek azokról az (EU) 2015/478 rendelet (5) 8. cikke és az (EU) 2015/755 rendelet (6) 5. cikke értelmében nem bizalmas jellegű összefoglalót is rendelkezésre kell bocsátaniuk, amelyet „For inspection by interested parties” (az érdekelt felek számára, betekintésre) jelöléssel kell ellátniuk. Ennek az összefoglalónak megfelelő részletességűnek kell lennie ahhoz, hogy a bizalmasan benyújtott információk lényege kielégítő mértékben megismerhető legyen belőle, és a „Limited” jelölésű szövegváltozattal egy időben kell a Bizottsághoz beérkeznie.

Amennyiben a bizalmas információt benyújtó fél nem indokolja meg kellőképpen a bizalmas kezelésre irányuló kérelmét vagy nem bocsát rendelkezésre nem bizalmas jellegű összefoglalót a kért formában és minőségben, a Bizottság az információt figyelmen kívül hagyhatja, kivéve abban az esetben, ha megfelelő források kielégítően bizonyítják az információ helyességét.

A Bizottság felkéri az érdekelt feleket, hogy minden beadványukat és kérelmüket a TRON.tdi platformon (https://tron.trade.ec.europa.eu/tron/TDI) keresztül, a meghatalmazásokat szkennelt formában mellékelve nyújtsák be. A TRON.tdi platform vagy e-mail használatával az érdekelt felek elfogadják a Kereskedelmi Főigazgatóság honlapján közzétett, „LEVELEZÉS AZ EURÓPAI BIZOTTSÁGGAL PIACVÉDELMI ÜGYEKBEN” című dokumentumban foglalt, az elektronikus beadványokra alkalmazandó szabályokat: http://trade.ec.europa.eu/doclib/docs/2014/june/tradoc_152573.pdf. Az érdekelt feleknek fel kell tüntetniük nevüket, címüket, telefonszámukat és érvényes e-mail-címüket, továbbá biztosítaniuk kell, hogy a megadott e-mail-cím működő, naponta ellenőrzött hivatalos e-mail-cím legyen. Az elérhetőségek megadása után a Bizottság kizárólag a TRON.tdi platformon keresztül vagy e-mailben kommunikál az érdekelt felekkel, kivéve, ha azok kifejezetten kérik a Bizottságtól a dokumentumok más kommunikációs csatornán történő megküldését, vagy ha a dokumentumot a jellegéből adódóan könyvelt levélpostai küldeményben kell elküldeni. Az érdekelt felek a Bizottsággal folytatott levelezésre vonatkozó további szabályokat és információkat, köztük a TRON.tdi platformon keresztül eljuttatott küldeményekre irányadó elveket megtalálják a fent említett, az érdekelt felekkel folytatott kommunikációra vonatkozó útmutatóban.

A Bizottság levelezési címe:

European Commission Directorate-General for Trade Directorate G, unit G5 Office: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

E-mail-cím: TRADE-SAFE009-REVIEW@ec.europa.eu

5. A vizsgálat időkeretei

A hatályban lévő intézkedés 2021. június 30-án hatályát veszti, hacsak nem születik határozat meghosszabbításáról. Ezért ezen eljárás keretében eddig az időpontig kell határozatot hozni.

6. Az együttműködés hiánya

Abban az esetben, ha az érdekelt felek valamelyike nem nyújtja be a szükséges információkat határidőn belül, illetve ha a vizsgálatot jelentősen hátráltatja, az (EU) 2015/478 rendelet 5. cikkének és az (EU) 2015/755 rendelet 3. cikkének megfelelően ténymegállapítások tehetők a rendelkezésre álló tények alapján. Ha megállapítást nyer, hogy az érdekelt felek valamelyike hamis vagy félrevezető információkat szolgáltatott, ezek az információk figyelmen kívül hagyhatók, és a Bizottság a rendelkezésre álló tényekre támaszkodhat.

7. Meghallgató tisztviselő

A meghallgató tisztviselő összekötő szerepet tölt be az érdekelt felek és a vizsgálattal megbízott bizottsági szolgálatok között. A meghallgató tisztviselő az eljárás folyamán megvizsgálja az iratbetekintési kérelmeket, a dokumentumok bizalmas kezelését érintő vitákat, a határidők meghosszabbítására vonatkozó kérelmeket, valamint az érdekelt felek vagy harmadik felek által a védelemhez való joguk gyakorlásával összefüggésben benyújtott kérelmeket.

Az érdekelt felek kérhetik a meghallgató tisztviselő közreműködését. Ez a közreműködés azokra a kérdésekre korlátozódik, amelyek a jelenlegi felülvizsgálati eljárás során merültek fel.

A meghallgató tisztviselő közreműködése iránti kérelmet írásban, indoklással együtt kell benyújtani. Felkérjük az érdekelt feleket, hogy a meghallgató tisztviselő közreműködése iránti kérelmeket az ezen értesítés 4.1–4.3. pontjában a Bizottságnak benyújtandó beadványok tekintetében meghatározott időkereteken belül nyújtsák be. Ha a kérelmet nem a rendelkezésre álló időkereteken belül nyújtják be, a meghallgató tisztviselő megvizsgálhatja a késve beérkező kérelem indokait, és figyelembe veszi a megfelelő ügyintézéshez és a vizsgálat időben történő lezárásához fűződő érdeket.

További információk, valamint a meghallgató tisztviselő elérhetősége és internetes oldalai a Kereskedelmi Főigazgatóság honlapján találhatók: http://ec.europa.eu/trade/trade-policy-and-you/contacts/hearing-officer/.

8. A személyes adatok kezelése

A Bizottság az e vizsgálat során gyűjtött valamennyi személyes adatot az (EU) 2018/1725 európai parlamenti és tanácsi rendeletnek (7) megfelelően kezeli.

A Bizottság piacvédelmi tevékenysége során végzett személyesadat-kezelésről a magánszemélyeket tájékoztató adatvédelmi nyilatkozat megtekinthető a Kereskedelmi Főigazgatóság honlapján: http://trade.ec.europa.eu/doclib/html/157639.htm

(1) A Bizottság (EU) 2019/159 végrehajtási rendelete (2019. január 31.) az egyes acéltermékek behozatalára vonatkozó végleges védintézkedések bevezetéséről (HL L 31., 2019.2.1., 27. o.).

(2) Az Európai Parlament és a Tanács (EU) 2015/478 rendelete (2015. március 11.) a behozatalra vonatkozó közös szabályokról (HL L 83., 2015.3.27., 16. o.).

(3) Az Európai Parlament és a Tanács (EU) 2015/755 rendelete (2015. április 29.) az egyes harmadik országokból történő behozatalra vonatkozó közös szabályokról (HL L 123., 2015.5.19., 33. o.).

(4) A „Limited” jelöléssel ellátott dokumentum az (EU) 2015/478 rendelet 8. cikke, az (EU) 2015/755 rendelet 5. cikke és a védintézkedésekről szóló WTO-megállapodás 3.2. cikke szerint bizalmas dokumentumnak minősül. A dokumentum az 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében is védelem alatt áll.

(5) HL L 83., 2015.3.27., 16. o.

(6) HL L 123., 2015.5.19., 33. o.

(7) Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).